রোবটের নাম ‘নাও’। সে নাচতে পারে, বাচ্চাদের পড়াতেও পারে। নাও এখন জার্মানিতে আসা শরণার্থী শিশুদের জার্মান ভাষা শেখাতে ব্যস্ত। ক্যামেরা, মাইক্রোফোন, সেন্সরে সুসজ্জিত ভাষা শিক্ষক রোবটের দারুণ সময় কাটছে শিশুদের সঙ্গে। জার্মানির বিলেফিল্ড বিশ্ববিদ্যালয়ে শরণার্থী শিশুদের ভাষা শেখানোর এক কর্মসূচীতে অংশ নিচ্ছে নাও। প্রায় তিন বছরের এক মানবশিশুর উচ্চতার এই রোবট ছয় বছর আগে চীনের সাংহাই এক্সপোতে হাজির হয়েই তাক লাগিয়ে দিয়েছিল। যে রোবট মনের মতো রোবট পেলে মহানন্দে নাচতেও পারে তাকে দেখে অবাক কে না হবে, বলুন। বিলেফিল্ড বিশ্ববিদ্যালয়ে নাওয়ের দায়িত্ব শরণার্থী শিশুদের জার্মান শেখানো। তার মেমরিতে অনেক জার্মান শব্দ, ব্যাকরণের অনেক নিয়ম এবং ব্যাখ্যা আগেই ঢুকিয়ে দিয়েছেন বিজ্ঞানীরা। ফলে বাচ্চাদের জার্মান পড়াতে তেমন কোন অসুবিধা হচ্ছে না। শ্রেণীকক্ষে ঝানু শিক্ষকের মতো নানা প্রশ্ন করছে নাও। উত্তর ভুল হলে সঙ্গে সঙ্গেই বলে উঠছে, ‘নাইন, নাইন, ডাস ইস্ট ফালশ।’ সঠিক উত্তরটা জানিয়ে দিতেও ভুল হচ্ছে না তার। সমস্যা শুধু এক জায়গায়। শিশুদের আবেগ-অনুভূতি বুঝে রোবট কিভাবে পড়াবে, শিশুদের অনুভূতি না বুঝলে তাদের মনে ভাষা শেখার আগ্রহ বাড়াবে কী করে রোবট, নাওকে নিয়ে এখন এটাই একমাত্র দুশ্চিন্তা।